CELEX: 32020R0279
Language: bg
Date: 2020-02-27 00:00:00
Title: Регламент (ЕС) 2020/279 на Комисията от 27 февруари 2020 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на соева хемицелулоза (Е 426) (текст от значение за ЕИП)

28.2.2020   
               
               
                  BG
               
               
                  Официален вестник на Европейския съюз
               
               
                  L 59/6
               
            
         РЕГЛАМЕНТ (ЕС) 2020/279 НА КОМИСИЯТА
         от 27 февруари 2020 година
         за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на соева хемицелулоза (Е 426)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
         като има предвид, че:
         
                     (1)
                  
                  
                     В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
                  
               
                     (2)
                  
                  
                     Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
                  
               
                     (3)
                  
                  
                     В съответствие с приложение II към Регламент (ЕО) № 1333/2008 соева хемицелулоза (Е 426) понастоящем е разрешена за употреба като добавка в храните в широка гама от храни при максимални нива между 1500 и 30 000 mg/kg.
                  
               
                     (4)
                  
                  
                     На 16 август 2017 г. бе подадено заявление за разширяване на обхвата на употреба на соева хемицелулоза (Е 426) като стабилизатор в ароматизирани ферментирали млечни продукти и ароматизирани напитки. Впоследствие на държавите членки бе предоставен достъп до заявлението в съответствие с член 4 от Регламент (ЕО) № 1331/2008.
                  
               
                     (5)
                  
                  
                     Когато се употребява като стабилизатор в ароматизирани ферментирали млечни продукти и ароматизирани напитки, соевата хемицелулоза (Е 426) предотвратява агломериране и утаяване на белтъците, както и фазовата сепарация в киселинни условия.
                  
               
                     (6)
                  
                  
                     В съответствие с член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните („Органа“), за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност въпросната актуализация да има отражение върху човешкото здраве.
                  
               
                     (7)
                  
                  
                     На 14 март 2017 г. Органът публикува научно становище за повторна оценка на безопасността на соева хемицелулоза (Е 426) като добавка в храните (3). Органът стигна до заключението, че е много малко вероятно настоящата употреба на соевата хемицелулоза (E 426) като добавка в храните да породи опасения във връзка с безопасността и че няма необходимост от цифрово изражение на допустимата дневна доза (ДДД). Такова заключение се използва при вещества с много малко опасения във връзка с безопасността и само ако има надеждна информация за експозицията и токсичността, и има малка вероятност от неблагоприятно отражение върху здравето на хората при дози, с които не се предизвиква хранителен дисбаланс при животните (4).
                  
               
                     (8)
                  
                  
                     В част В от приложение II към Регламент (ЕО) № 1333/2008 се определят всички групи добавки. Като цяло, в група I на част В са изброени добавките в храните, с изключение на оцветителите и подсладителите, за които не е необходимо да се определя цифрово изражение на допустимата дневна доза (ДДД) и които са разрешени за употреба в много храни в съответствие с принципа quantum satis по смисъла на член 3, параграф 2, буква з) от посочения регламент.
                  
               
                     (9)
                  
                  
                     Резултатът от оценката на безопасността на соевата хемицелулоза (E 426) позволява нейното включване в група I на част В от приложение II към Регламент (ЕО) № 1333/2008. Тъй като в съответствие с част Д от приложение II към Регламент (ЕО) № 1333/2008 употребата на добавките от група I вече е разрешена в ароматизирани ферментирали млечни продукти и ароматизирани напитки, с включването на соевата хемицелулоза (Е 426) в група I поисканото разширяване на обхвата на употреба би се одобрило. Освен това включването на соевата хемицелулоза (Е 426) в група I би направило излишни съществуващите вписвания за соева хемицелулоза (E 426) в приложение II към Регламент (ЕО) № 1333/2008, тъй като употребата на добавки от група I е разрешена във всички съответни категории храни; поради това тези вписвания следва да бъдат заличени. Също така следва да бъде заличено съществуващото посочване на соевата хемицелулоза (E 426) в уводната част за категория храни 17 (Хранителни добавки съгласно определението от Директива 2002/46/ЕО на Европейския парламент и на Съвета (5)) в част Д от приложение II към Регламент (ЕО) № 1333/2008, тъй като в рамките на група I соевата хемицелулоза (E 426) трябва да бъде разрешена в съответствие с принципа quantum satis.
                  
               
                     (10)
                  
                  
                     Поради това приложение II към Регламент (ЕО) № 1333/2008 следва да бъде съответно изменено.
                  
               
                     (11)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение II към Регламент (ЕО) № 1333/2008 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 27 февруари 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 31.12.2008 г., стр. 16.
         
            (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
         
            (3)  EFSA Journal (Бюлетин на ЕОБХ) 2017;15(3):4721.
         
            (4)  EFSA Journal (Бюлетин на ЕОБХ) 2014;12(6):3697 Statement on a conceptual framework for the risk assessment of certain food additives re-evaluated under Commission Regulation (EU) № 257/2010 (Декларация за концептуална рамка за оценката на риска на някои добавки в храните, подложени на повторна оценка съгласно Регламент (ЕС) № 257/2010 на Комисията).
         
            (5)  Директива 2002/46/ЕО на Европейския парламент и на Съвета от 10 юни 2002 година за сближаване на законодателствата на държавите-членки по отношение на добавките към храни (ОВ L 183, 12.7.2002 г., стр. 51).
      
      
         
            ПРИЛОЖЕНИЕ
            Приложение II към Регламент (ЕО) № 1333/2008 се изменя, както следва:
            
                        (1)
                     
                     
                        В част В, група I след вписването за E 425 се вмъква следното вписване за E 426:
                        
                                    „E 426
                                 
                                 
                                    Соева хемицелулоза
                                 
                                 
                                    
                                       quantum satis“
                                 
                              
                  
                        (2)
                     
                     
                        Част Д се изменя, както следва:
                        
                                    а)
                                 
                                 
                                    Заличават се вписванията за E 426 (Соева хемицелулоза) в категории 04.2.6 (Продукти от преработени картофи), 05.2 (Други сладкарски изделия, включително сладки дражета за освежаване на дъха), 05.4 (Декорации, глазури и пълнежи, с изключение на пълнежите на основата на плодове, обхванати от категория 4.2.4), 06.5 (Фиде), 06.7 (Предварително сварени или преработени зърнени храни), 07.2 (Фини печива), 10.2 (Преработени яйца и яйчни продукти), 12.6 (Сосове), 14.1.4 (Ароматизирани напитки), 17.1 (Хранителни добавки, предлагани в твърдо състояние, с изключение на хранителните добавки за кърмачета и малки деца) и 17.2 (Хранителни добавки, предлагани в течно състояние, с изключение на хранителните добавки за кърмачета и малки деца).
                                 
                              
                                    б)
                                 
                                 
                                    Уводната част за категория храни 17 „Хранителни добавки съгласно определението от Директива 2002/46/ЕО“ се изменя, както следва:
                                    
                                                „17.
                                             
                                             
                                                
                                                   Хранителни добавки съгласно определението от Директива 2002/46/ЕО
                                                
                                             
                                          
                                                 
                                             
                                             
                                                УВОДНА ЧАСТ, ПРИЛАГА СЕ ЗА ВСИЧКИ ПОДКАТЕГОРИИ
                                             
                                          
                                                 
                                             
                                             
                                                Посочените максимални влагани количества за оцветителите, полиолите и подсладителите и за E 200—213, E 338—452, E 405, E 416, E 432—436, E 459, E 468, E 473—475, E 491—495, E 551—553, E 901—904, E 961, E 1201—1204, E 1505 и E 1521 се отнасят за готовите за консумация хранителни добавки, приготвени съгласно инструкциите за употреба, предоставени от производителя.
                                                Коефициентът на разреждане за хранителните добавки, които трябва да бъдат разредени или разтворени, трябва да се посочи заедно с инструкциите за употреба.“